ขุนคลังมะกันเตรียมลาเก้าอี้ โอบามามึนหาตัวแทนได้ยาก
ไกธ์เนอร์เตรียมลาออก หลังสภาสหรัฐได้ข้อสรุปปรับเพดานกู้รัฐบาล คาดโอบามาปวดหัวหนักหาคนทำงานแทน
10 ส.ค. 2554

ไกธ์เนอร์เตรียมลาออก หลังสภาสหรัฐได้ข้อสรุปปรับเพดานกู้รัฐบาล คาดโอบามาปวดหัวหนักหาคนทำงานแทน
รอยเตอร์สรายงานอ้างแหล่งข่าวใกล้ชิดรัฐมนตรีคลังสหรัฐ เปิดเผยเมื่อ 1 ก.ค. 2554 ทิโมธี ไกธ์เนอร์ รัฐมนตรีคลังสหรัฐกำลังพิจารณาที่จะลงจากตำแหน่งในปีนี้ แต่ทว่ายังไม่ได้ทำการตัดสินใจจนกว่าการเจรจาแก้ปัญหางบประมาณสหรัฐที่จะเพิ่มวงเงินกู้ของรัฐบาลเสร็จสิ้นเสียก่อน




แหล่งข่าวเปิดเผยอ้างถ้อยแถลงของไกธ์เนอร์ ระบุว่า เจ้าตัวจะอยู่ในตำแหน่งไปจนถึงทุกอย่างเริ่มเห็นทางออกที่ชัดเจนขึ้น แต่ได้ปฏิเสธว่าจะทำอะไรต่อไป
“ผมทำงานรับใช้สาธารณะมาโดยตลอด ผมมีชีวิตเพื่อทำหน้าที่นี้ ซึ่งเป็นสิ่งเดียวที่ผมเคยทำมา ผมเชื่อมั่นในหน้าที่นี้ เรามีปัญหามากมายในประเทศ และผมจะทำต่อไปเพื่ออนาคตที่ดีขึ้น” ไกธ์เนอร์ กล่าว
ทั้งนี้ รัฐมนตรีคลังสหรัฐรายนี้ เป็นหนึ่งในคณะทีมเศรษฐกิจชุดดั้งเดิมของรัฐบาลภายใต้การนำของประธานาธิบดี บารัก โอบามา ซึ่งที่ผ่านมา ไกธ์เนอร์ได้เผชิญหน้ากับเสียงวิพากษ์วิจารณ์หลายครั้ง ซึ่งบางครั้งก็เรียกร้องให้ลาออกด้วย แต่ไกธ์เนอร์ก็สามารถเอาตัวรอดมาได้ทุกครั้ง
อย่างไรก็ตาม ทางด้านเจ้าหน้าที่กระทรวงการคลังสหรัฐยืนยันว่า ไกธ์เนอร์ยังไม่ได้ตัดสินใจอนาคตของตัวเองในขณะนี้
คาดว่าประธานาธิบดี โอบามา อาจจะต้องปวดหัวอย่างหนักหากจะต้องหาคนที่มาแทนไกธ์เนอร์ ซึ่งอาจจะเจอแรงต้านจากสภาคองเกรสที่พรรครีพับลิกันครองเสียงส่วนใหญ่อยู่อย่างหนักหน่วง
รอยเตอร์ส รายงานว่า ตัวเลือกที่อาจจะมาแทนที่ไกธ์เนอร์นั้น มีทั้งเจฟฟ์ อิมเมลท์ ซีอีโอของบริษัท เจเนรัล อิเลคทริค ซึ่งขณะนี้เป็นหัวหน้าคณะที่ปรึกษาของรัฐบาลอยู่แล้ว นอกจากนั้นก็มี ไมเคิล บลูมเบิร์ก นายกเทศมนตรีนิวยอร์ก หรือไม่ก็ เมมี ไดมอน ประธานและซีอีโอ ของเจ.พี.มอร์แกน เชส